9.5.2009.
4.00.00

# Шта је КДЕ?

## Шта је КДЕ?

КДЕ је међународни технолошки тим који развија слободни софтвер за стоно и преносно рачунарство. У производе КДЕ‑а спадају модерни систем радне површи за Линукс и Уникс, свеобухватне канцеларијске и групверске свите, као и стотине других софтверских наслова разних категорија: Интернет и веб, мултимедија, разонода, образовање, графика и развој софтвера. КДЕ софтвер се преводи на више од 60 језика, и развија с лакоћом употребе и модерним принципима приступачности на уму. Свеобухватни КДЕ‑4 програми самосвојно се извршавају на Линуксу, БСД‑у, Соларису, Виндоузу и МекОС‑у X.

КДЕ је...

- окружење радне површи

- радни оквир за развој програма

- свита канцеларијских програма

## КДЕ као окружење радне површи

КДЕ (енгл. скр. K Desktop Environment) је мрежно прозирно, лако за употребу и савремено окружење радне површи, доступно на Униксу и сагласним системима. У пару са слободним изведбама Уникса, каква је Гну‑Линукс, Уникс с КДЕ‑ом чини потпуно слободну и отворену рачунарску платформу, свима бесплатно доступну. Изворни ко̑д КДЕ‑а свако може прегледати, учити из њега, мењати га и побољшавати. Иако простора за побољшања увек има, КДЕ већ данас представља одрживу и могућностима богату алтернативу чешће сусретаним комерцијалним комбинацијама оперативног система и радне површи.

КДЕ ће наставити да пружа отворено, поуздано, стабилно и монополом неспутано рачунарство, у коме могу уживати како научници и рачунарски професионалци широм света, тако и свакодневни корисници.

## КДЕ као радни оквир за развој програма

КДЕ у први план истиче многе иновације за програмере. Пројектована је и изведена потпуна инфраструктура над којом програмери могу градити робусне и свеобухватне програме на најефикаснији начин, избегавајући сложености и заморности општег развоја програма под Униксом. КДЕ препознаје чињеницу да је рачунарска платформа онолико добра колико првокласних програма доноси корисницима. КДЕ‑ов програмски радни оквир изводи најновија решења у технологији радних оквира, чиме се непосредно сучељава са популарним радним оквирима попут Мајкрософтовог МФЦ—КОМ—актив‑икс, и сл. КДЕ‑ови к‑делови, иновативна технологија сложених докумената, омогућава програмерима да брзо израђују првокласне програме на основи врхунске технологије.

Више информација о развоју под КДЕ‑ом може се наћи на http://techbase.kde.org/Development.

## КДЕ као свита канцеларијских програма

К‑офис је слободна канцеларијска свита интегрисана с КДЕ‑ом.

Над КДЕ‑овим развојним радним оквиром до сада је израђено мноштво програма. Један избор њих садржан је у основној дистрибуцији КДЕ‑а. У овом тренутку КДЕ развија потпуну свиту канцеларијских програма, подупрту КДЕ‑ове иновативном технологијом к‑делова. Ова савремена канцеларијска свита пружа програме за табличне прорачуне, припремање презентација, организаторе, клијенте вести и још многе друге. К‑презентер, део ове свите, већ се успешно користи за многе презентације.

Више информације о К‑офису можете наћи на http://www.koffice.org/.